open-index/open-wikipedia-markdown huggingface dataset:
יונתן בשיא

**יונתן בשיא** (נולד ב-7 ביולי 1948) הוא איש ציבור שכיהן כיו"ר מנהלת ההתנתקות (מנהלת סל"ע) והאחראי על יישום ההסדרים למפונים במסגרת תוכנית ההתנתקות מטעם משרד ראש הממשלה.

## ביוגרפיה
בשיא נולד בקיבוץ הדתי שדה אליהו, בנם של פיארה ופאולו (שאול) בסי, ילידי איטליה. בינואר 1967 התגייס לצה"ל לגדוד 906 של הנח"ל. בשיא עבר מסלול הכשרה כלוחם ובמהלך קורס מ"כים חי"ר לחם במלחמת ששת הימים, בין היתר בקרב אום-כתף. בהמשך השלים קורס קציני חי"ר ושימש כמפקד מחלקה. בשנת 1969 התמנה בשיא כסגן בנח"ל לפקד על פלוגת בני משקים. במילואים שימש בשיא במספר תפקידי פיקוד, במלחמת לבנון הראשונה היה מפקד גדוד 7002 בחטיבה 165. בהמשך שימש מפקד חטיבה וראש מטה אוגדה בדרגת אלוף-משנה. בשיא היה מנהל המפעלים האזוריים של קיבוצי עמק בית שאן וכן שימש כמנכ"ל משרד החקלאות בתקופת השר יעקב צור, בממשלות רבין ופרס. כיהן משנת 1996 כיו"ר חברת "מהדרין" העוסקת בשיווק פרי הדר ובעיבוד פרדסים, ודירקטור בחברות ציבוריות נוספות עד 2017.

בשיא היה מבין מנסחי אמנת כנרת השואפת ליצור מכנה משותף לזרמים והמחנות השונים ציבור היהודי (ימין-שמאל, דתיים-חילוניים וכו') ואף חתם עליה ביחד עם שורה של אנשי ציבור מהימין ומהשמאל.

לאחר תוכנית ההתנתקות מונה על ידי ראש הממשלה אריאל שרון ליו"ר מנהלת ההתנתקות (מנהלת סל"ע) והאחראי על יישום ההסדרים למפונים מטעם משרד ראש הממשלה. בעקבות ביצוע תפקיד זה קיבל בשיא איומים על חייו והוצמדה לו אבטחה. בשנת 2015 הצדיק בשיא את תוכנית ההתנתקות וטען שבגלל הריבוי הטבעי הגבוה ברצועת עזה לא הייתה ברירה אלא לפנות את היישובים מהרצועה.

בתחילת 2007 עזב בשיא את קיבוץ שדה אליהו בשל הצקות מתמשכות מצד אנשי ימין בשל חלקו כראש מנהלת סל"ע ועבר למעלה גלבוע כחבר הקיבוץ, שם מתגוררים שלושה מילדיו.

במרץ 2007 מינה שר החקלאות שלום שמחון את בשיא ליו"ר בהתנדבות של המועצה לענף הלול (מועצת הלול), תפקיד אותו מילא קודם לכן במקביל להיותו מנכ"ל משרד החקלאות.

בפברואר 2011 נבחר בשיא ליו"ר איגוד התעשייה הקיבוצית. משמש יו"ר הדירקטוריון של חברת מיטרוניקס לייצור ציוד לבריכות שחייה.

נשוי לנעמי, ספרנית במקצועה.

## עריכת ספרי [[שד"ל]]
בשיא, שמוצאו ממשפחה יהודית איטלקית, עסק בחקר ובעריכת ספרי שמואל דוד לוצאטו (שד"ל). בפברואר 2008 יצא לאור במסגרת ידיעות ספרים ספרו של שד"ל "על החמלה וההשגחה" בעריכתו של בשיא.

ב-2013 יצא בעריכתו ספרו של שד"ל - "הוויכוח" בהוצאת כרמל. הספר עוסק בוויכוח על תורת הקבלה ועל קדמותו של ספר הזוהר.

ב-2015 יצאה בעריכתו סדרת ספרי פירוש שד"ל על התורה. ב-2019 הושלם פירוש שד״ל לתנ״ך עם יציאתה לאור של סדרת ספרי פירוש שד״ל לחלק מהנ"ך.

ב-2022 יצא הפירוש "אוהב גר" של שד"ל על תרגום אונקלוס בעריכתו של בשיא.
ב-2024 יצא הספר "מאמרי שד"ל" שכלל מאמרים מגוונים בנושאי יהדות ששד"ל כתב בכתבי עת שונים במהלך המאה התשע עשרה. ב-2025 יצא הספר "PROLEGÓMENI : הקדמות לדקדוק מושכל של השפה העברית", הראשון מתוך סדרת ספרים שכתב שד"ל באיטלקית על הדקדוק העברי.

## קישורים חיצוניים
* 
* 
* 
* אריאל הורוביץ, חי את הרוח בתוך המעשה, מקור ראשון,  1 בינואר 2016
* 
* 

## הערות שוליים

קטגוריה:מנכ"לי משרד החקלאות
קטגוריה:שדה אליהו: אישים
קטגוריה:עובדי משרד ראש הממשלה
קטגוריה:דירקטורים ישראלים
קטגוריה:מפקדי חטיבות בצה"ל
קטגוריה:מעלה גלבוע: אישים
קטגוריה:תוכנית ההתנתקות: אישים
קטגוריה:מהדירי ספרות תורנית
קטגוריה:ישראלים שנולדו ב-1948
גורמים לא מבוקרים

**גורמים לא מבוקרים** (פקטורים) הוא כשל לוגי מסוג שגיאות דגימה, השייך לקבוצת כשלי היקש, בו מגיעים למסקנה על בסיס השוואה בין שתי קבוצות או יותר, אף על פי שישנם הבדלים חשובים בין שתי הקבוצות, לבד מההבדל שנקבע בניסוי, היכולים להחשב אחראיים לתוצאות המושגות. 

כשל זה ישים רק ביחס לטיעונים היקשיים המגיע למסקנות ממדגם "מבוקר", שבו המדגם מחולק לקבוצות מובחנות למטרת השוואה. החלוקה הפשוטה ביותר היא לקבוצת "ניסוי" ולקבוצת "בקרה". קשה מאוד ליצור שתי קבוצות שביניהן אין שום הבדל, אך כדי להימנע מכשל יש לעמוד על הגורמים העיקריים העשויים לחולל הבדל בין שתי הקבוצות (גורמים רלוונטיים) ולהכתים את הניסוי בגורמים לא מבוקרים.

## דוגמאות
* "ערכנו השוואה בין קבוצת סטודנטים למתמטיקה מרכיבי משקפיים ותלמידי כיתה ה' בבית הספר היסודי שאינם מרכיבים משקפיים, והגענו למסקנה חד-משמעית כי יש קשר מובהק בין הרכבת משקפיים לידע מתמטי מקיף". הכשל כאן טמון בעובדה שההבדלים האחרים בין שתי הקבוצות חשובים יותר, ככל הנראה, לצורך ידע מתמטי מאשר הרכבת משקפיים.
* "ערכנו השוואה בין שתי קבוצות של חולי לב. עבור האחת הבאנו שמיכות מחברת 'שמיכון' ועבור השנייה לא. הקבוצה שעבורה הביאו שמיכות 'שמיכון' טופלה בעיקר על ידי ד"ר סיטי והאחרת טופלה על ידי ד"ר אקגה. המסקנה העולה מהשוואה בין שתי הקבוצות היא שמיכות מחברת 'שמיכון' מקלות על הכאב". אלא שלא הוזכרה העובדה שד"ר סיטי בדרך כלל נוטה פחות להשתמש במשככי כאבים מאשר ד"ר אקגה, ומכאן הכשל הלוגי.

גורמים לא מבוקרים
מדגם לא מייצג

**מדגם לא מייצג** הוא כשל לוגי מסוג שגיאות דגימה, השייך לקבוצת כשלי היקש בו מגיעים למסקנה היקשית על בסיס מקרים שאינם מגוונים מספיק כדי לייצג את הקבוצה שביחס אליה מסיקים מסקנות. כשל זה שונה מכשל הכללה חפוזה, משום שכאן הדגימה עשויה להיות גדולה מספיק, אך עדיין לא מייצגת את הקבוצה הכוללת.

דוגמאות:
* "אם לשפוט על פי האנשים שמצלצלים לתוכנית של נתן זהבי, רוב הישראלים אוהבים לזכות בעלבונות."
* "המכוניות האמריקניות בנויות היטב ושורדות לאורך זמן. במדגם של מכוניות שנערך באזור באר שבע התגלה כי המכוניות האמריקניות לא סבלו מבעיות חלודה או פגעי מזג אוויר גם אחרי כמה שנים של שימוש." (הבעיה כאן היא שאקלים מדברי יבש ממתן במידה משמעותית את השחיקה וההחלדה. ההשוואה צריכה להיערך גם במקומות שהתנאים בהם אחרים.)

## ראו גם
* דגימה מוטה

## קישורים חיצוניים
* יוסי לוי, סטטיסטיקה רעה: מדגם לא מייצג, בבלוג "נסיכת המדעים"

מדגם לא מייצג
קטגוריה:סטטיסטיקה
סילוגיזם סטטיסטי

**סילוגיזם סטטיסטי** הוא סילוגיזם המשתמש במינוחים סטטיסטיים ובהגדרות לא מוחלטות כי אם יחסיות כמו "רוב" ("רוב החתולים רודפים אחרי עכברים"), "בדרך כלל", "ככלל", וכדומה. בתחום הסילוגיזם הסטטיסטי נובעים הכשלים מכך שההכללה אינה נכונה תמיד. כשלי סילוגיזם סטטיסטי שייכים לקבוצת דיקטו סימפליקיטר. 

## ראו גם
*דיקטו סימפליקיטר
*דיקטו סימפליקיטר (חריג)
*דיקטו סקונדום (חריג הפוך)

קטגוריה:לוגיקה
פיליפ וויאנוביץ'

שמאל|ממוזער|200px|פיליפ וויאנוביץ'
**פיליפ ווּיָאנוֹבִיץ**' (במונטנגרית: **Филип Вујановић**; נולד ב-1 בספטמבר 1954, בבלגרד, סרביה) הוא פוליטיקאי מונטנגרי שכיהן כנשיא מונטנגרו העצמאית בשנים 2006–2018, ולפני כן שימש כנשיא מונטנגרו האחרון במסגרת יוגוסלביה (2002–2006) וכראש ממשלת מונטנגרו במסגרת יוגוסלביה (1998–2002).

וויאנוביץ' למד משפטים באוניברסיטת בלגרד.

כיהן כראש ממשלת מונטנגרו מ-5 בפברואר 1998 עד ל-8 בינואר 2003, כאשר המדינה הייתה חלק מהרפובליקה הפדרלית של יוגוסלביה. הפך ליושב ראש הפרלמנט ב-5 בנובמבר. ב-25 בנובמבר 2002 התפטר נשיא מונטנגרו דאז מילו ג'וקאנוביץ' כדי שיוכל להתמודד בבחירות ולהיבחר לראש הממשלה (התמודדות בה ניצח), ווויאנוביץ' הפך לנשיא-בפועל של מונטנגרו.

לאחר מכן התמודד וויאנוביץ' על תפקיד הנשיא בבחירות. בסיבוב הראשונה זכה וויאנוביץ' ל-86% מהקולות, אך הבחירות לא עמדו בדרישות החוק שכן השתתפו בהן פחות מ-50% מבעלי זכות ההצבעה. בסיבוב השני שהתקיים במאי 2003 זכה וויאנוביץ' ל-63% מהקולות, וכך הפך לנשיא מונטנגרו האחרון במסגרת האיחוד המדיני של סרביה ומונטנגרו.

וויאנוביץ' תמך בפרישת מונטנגרו מן האיחוד המדיני עם סרביה לשם השגת עצמאות מלאה, תוך הימנעות מזעזועים פוליטיים ושמירה על היחסים הדיפלומטיים עמהּ, והעצמאות הושגה במשאל עם שנערך בתחילת שנת 2006.

בשנת 2008 נבחר וויאנוביץ' לכהונה שנייה בתפקיד נשיא מונטנגרו וב-2013 נבחר לכהונה שלישית שהסתיימה ב-2018. הוא הוחלף על ידי מילו ג'וקאנוביץ'.

וויאנוביץ' נהג להסתובב ברחבי פודגוריצה ללא אבטחה.

## קישורים חיצוניים

קטגוריה:ראשי ממשלת מונטנגרו היוגוסלבית
קטגוריה:נשיאי מונטנגרו היוגוסלבית
קטגוריה:נשיאי מונטנגרו
קטגוריה:יוגוסלבים שנולדו ב-1954
קטגוריה:מונטנגרים שנולדו ב-1954
הקבלה שגויה

**הקבלה שגויה** היא כשל לוגי מסוג שגיאות דגימה, השייכת לקבוצת כשלי היקש בו מגיעים למסקנה היקשית שגויה ביחס להקבלה (אנלוגיה) בין שני פריטים (רעיונות, עצמים, אירועים, וכדומה). בהקבלה שגויה ישנה הנחה כי מפני שמרכיב א' ומרכיב ב' מקושרים בדרך כלשהי למרכיב ג', יש הקבלה ביניהם, אף על פי שאין הדבר הכרחי.

דוגמה טיפוסית לכשל הזה הוא הניסיון ליצור הקבלה בין יחסים בין אנשים ויחסים בין גופים רחבים יותר (כמו חברות או אומות), בין אנשים לעצמים דוממים או בעלי חיים, או בין מושגים בהקשר אנושי להקשר רחב ומופשט יותר. קריקטורות או האנשות של גופים נוטות לכשל זה במיוחד, ומרבות לצייר, לדוגמה, את היחסים בין אומות כיחסים משפחתיים.

דוגמאות:
* "אנשים הם כמו תרנגולות, ברגע שהלולן שורק כולם משתתקים."
* "הליכוד הוא כמו משפחה בהפרעה, עם הכבשה השחורה התורנית, הבנים המורדים והאב הפטריארכלי."
* "היקום הוא כמו שעון מורכב וברור שכמו שכל שעון תוכנן על ידי שען, גם היקום תוכנן על ידי ישות כלשהי."

הקבלה שגויה
חיוניות מטעה

**חיוניות מטעה** הוא תת־כשל לוגי של הכללה נמהרת, מסוג שגיאות דגימה. חיוניות מטעה היא מצב בו אירוע חריג מובלט מאוד ומשכנע את השוגה בכך שלאירוע יש משמעות רבה. אף על פי שלחיוניות מטעה אין תימוכין לוגיים, היא יכולה להיות בעלת השפעה פסיכולוגית מרחיקת לכת בגלל היוריסטיקה קוגניטיבית המכונה היוריסטיקת נגישות. 

דוגמה:

פרסום עובדת הזכייה בפיס. מיליוני כרטיסי פיס נמכרים מדי שבוע, וברוב השבועות אין אפילו כרטיס זוכה אחד. אולם, ההד התקשורתי של הזכיות הנדירות גורם לאנשים רבים לחשוב שזכייה בפיס היא אירוע שגרתי.

## ראו גם

* ראיה אנקדוטלית

חיוניות מטעה
כשל הצלף הבודד

**כשל הצלף הבודד** הוא כשל לוגי רטרודוקטיבי בו אירוע שהתרחש באופן אקראי מוצג כאירוע נדיר הדורש הסבר סיבתי לא אקראי. הכשל מתרחש כאשר הצופה מתעלם מסך האירועים החלופיים השקולים מבחינה סטטיסטית לאירוע הכביכול נדיר, שהתרחשות אחד מתוכם במקום האחר הוא אקראי.

השם מבוסס על סיפור אודות אדם היורה באקראיות לעבר קיר, ולאחר מכן מסמן מטרה סביב צבר של פגיעות וטוען שהוא צלף.

הכשל נקרא גם "אשליית הצבר"; בלוגיקה הוא מכונה "כשל החלוקה", וכהנמן וטברסקי כינו אותו "חוק המספרים הקטנים". שמות אלו מכוונים לכך שעל פי הכשל, הצופה מצפה שבכל חלוקה של אירועים לתת-קבוצות, ההתפלגות בכל תת-קבוצה תהיה זהה להתפלגות בקבוצה.

אחת הדוגמאות הנפוצות לכשל הצלף הבודד היא זיהוי הצטברות מקומית של מקרי סרטן עם מפגע סביבתי כלשהו, על אף שבאופן אקראי לגמרי מתבקש שתהיינה הצטברויות מקומיות של מקרים כאלה.

כשל זה נפוץ בפי מגידי עתידות בדיעבד, כלומר מי שמציגים תחזיות רבות לגבי העתיד, ולאחר מכן מדגישים רק את אלו שהתגשמו. אם אדם מציג מספיק תחזיות, סביר להניח שאחדות מהן תתגשמנה. נאסים טאלב הציג כשל זה לגבי סחרנים בבורסה לניירות ערך: אם מספיק סחרנים ינסו את מזלם במסחר בבורסה, אחדים מהם צפויים להראות תוצאות טובות מאוד על פני תקופה מסוימת, על אף שאין זה מעיד שהייתה להם יכולת טובה מאשר לאחרים.

דוגמה נוספת נוגעת למציאת רמזים לאירועים עתידיים בתוך כתבי קודש, למשל בנבואותיו של נוסטרדמוס. אם מספר הדרכים לפרש את הכתבים או למצוא בהם רמזים הוא מספיק גדול, הרי שניתן יהיה למצוא רמזים למספיק אירועים אקטואליים, באופן שיטעה את הצופה הבלתי מיומן בסטטיסטיקה בכוחם הנבואי של כתבי הקודש.

המגיד מדובנא, שנודע במשליו המרובים, הסביר שהוא מכין את המשלים מראש, בהנחה שבהמשך יצוצו הנמשלים המתאימים. מי שמתפעל מהתאמת המשלים לנמשלים - לוקה ב"כשל הצלף הבודד".

## הערות שוליים

כשל הצלף הבודד
אסף ארליך

**אסף ארליך** (נולד ב-1 באוגוסט 1973) הוא זמר-יוצר ומוזיקאי ישראלי.

## פעילות מוזיקלית
### טוקשואו
כאשר עבר ארליך מנהריה לתל אביב החל לכתוב ולהלחין בעצמו. בסוף שנות ה-90 הוא נפגש עם חמי רודנר, אשר צירפו לסבב ההופעות של אלבומו "גאולה". באותו הזמן החלו השניים לעבוד על שיריו של ארליך, כאשר רודנר משמש כמפיק המוזיקלי. ארליך הוחתם בחברת "עננה" אשר הפיקה את שלושת אלבומיו.

האלבום "טוקשואו" הלך ונבנה, ובמהלך 2001 יצא הסינגל הראשון מתוכו, "אני הולכת". לאחר מכן יצאו "עד הסוף" ו-"כמה מדרגות". בפברואר 2002 יצא האלבום המלא אשר זכה להערכת המבקרים, אולם לא משך קהל להופעות ולא הושמע ברדיו. לאחר מספר הופעות מצומצם חדל ארליך להופיע.

### חדשות מהמגירה

בתחילת 2004 חזר להופיע שוב עם חומר חדש. באותה תקופה החל לעבוד עם הגיטריסט עידו אגמון שגם ליווה אותו בהופעות. כשהחלו הקלטות האלבום שימש אגמון גם כמפיק המוזיקלי.

הקלטות האלבום השני, "חדשות מהמגירה", הסתיימו באוגוסט 2006, ובו השתתפו אגמון (גיטרות והפקה מוזיקלית), אורן לאור (בס, קונטרבס, וקולות), ואורן רביב (תופים וכלי הקשה). הרכב זה ליווה את ארליך גם בהופעות. ארבעת חברי ההרכב היו שותפים יחד בעיבודים.

ב-15 באוקטובר 2006 יצא לתחנות הרדיו הסינגל הראשון מתוכו, "חדשות מהמגירה", ולאחריו יצאו "עשרה ימים", "נשבר", "אמצע החיים" ו-"לילות בלי חג". האלבום כולו יצא לאור ב-9 במרץ 2007.

בדומה לאלבום הקודם, "חדשות מהמגירה" זכה לביקורות חיוביות ביותר אך לנוכחות דלילה יחסית בהופעותיו. בתקופה זו זכה לכינוי "הזמר הטוב ביותר שאתם לא מכירים".

### שקט עכשיו

לאחר הפוגה בת כשנה, חזר ארליך להופיע במהלך 2009 עם שירים משני אלבומיו הראשונים לצד חומר חדש שהציג לראשונה. זאת תוך הכרזה על הקלטת שירים לקראת אלבום שלישי.

באוקטובר 2011 יצא לאור האלבום תחת השם "שקט עכשיו". האלבום המשיך את הצליל של קודמו וגם הפעם היה עידו אגמון המפיק המוזיקלי. הלהקה שליוותה את ארליך בהקלטות ובהופעות לא השתנתה וכללה את אגמון, אורן לאור ואורן רביב.

משתתפים נוספים באלבום:
* עומר קליין - פסנתר ב"פנים"
* דן ויינשטיין - צ'לו ב"סוס משוגע"
* אדי שפירו - כינור ב"סוס משוגע"

### סינגלים
בשנת 2014 החל ארליך לעבוד על פרויקט שירים באנגלית, ממנו הושק הסינגל "Too slow" ואחריו הסינגל "Sunny Day". בשני השירים היו שותף ארליך עם ניר דנן על ההפקה המוזיקלית. למרות הפרסומים האלבום לא יצא בסופו של דבר.

בשנת 2015, יצא הסינגל "תיכון עמל", שבו כתב ארליך הן את המילים והן את הלחן והסינגל "יעל" אותו הלחין ואת המילים כתב אודי שרבני. שני השירים הופקו על ידי ארליך ודנן. בשנת 2018 יצא הסינגל "בין הזיכרון לזיקוקים" שאותו הלחין והפיק ארליך ואת המילים כתב אודי שרבני.

בשנת 2020 הוציא את השיר "ככה בטוח", אותו הפיק רון בונקר. בשנת 2021 הוציא את הסינגל "כל פעם שאני מאבד את הראש", אשר הופק אף הוא על ידי רן בונקר.

## דיסקוגרפיה
*"טוק שואו" (2002)
*"חדשות מהמגירה" (2007)
*"שקט עכשיו" (2011)

## קישורים חיצוניים

* 
* 
* "כמו חגורת נפץ" עמי ברנד על "חדשות מהמגירה"
* 
* 
* שי שלום, על האלבום 'שקט עכשיו', בבלוג "בטטת רוק", 1 בספטמבר 2012

## הערות שוליים

קטגוריה:אלבומי 2007
קטגוריה:אלבומי 2011
קטגוריה:זמרים השרים בעברית
קטגוריה:זמרים-יוצרים ישראלים
קטגוריה:ישראלים שנולדו ב-1973
עיסוי נתונים

**עיסוי נתונים** הוא כשל לוגי מסוג שגיאות דגימה, השייך לקבוצת כשלי היקש בו הפירוש לסטטיסטיקה רלוונטית עובר מניפולציה באמצעות חיפוש אחר דרכים לסווג מחדש או לכמת מחדש נתונים בחלק מסוים של התוצאות אך לא לבצע פעולה דומה בקטגוריות אחרות.

## דוגמאות
:* מחקרים שבוצעו בין מכורים להרואין הראו כי 90 אחוז מהם החלו לעשן חשיש ולשתות בגיל צעיר. אחוז זה גבוה בהרבה מהאחוז המקביל באוכלוסייה לאותו גיל. עובדה זו מצביעה על כך שעישון חשיש ושתייה מובילים להתמכרות להרואין (הנתון המוסתר הוא אחוז מעשני החשיש והשותים בגיל צעיר בכלל האוכלוסייה ההופכים למכורים להרואין).
:* מחקרים מראים כי סרטן השד פוגע ב-8 אחוז מהנשים. לעומת זאת, בקבוצת נשים מתחת לגיל 20 שטופלה באמצעות מטאמיזול וגלולות שום הייתה שכיחות המחלה רק 0.5 אחוז. מכאן נובע שמטאמיזול וגלולות שום מונעים במידה רבה את סרטן השד (הנתון המוסתר הוא אחוז הנשים המטופלות במטאמיזול וגלולות שום שלקו במחלה על פני כל קשת הגילאים).

עיסוי נתונים
היקש עצל

**היקש עצל** הוא כשל לוגי מסוג שגיאות דגימה, השייך לקבוצת כשלי היקש בו טיעון היקשי אינו מתקבל על אף שהממצאים מורים כי יש לקבלו.

## דוגמאות

* במהלך המלחמה פיטר היטלר, המפקד העליון של הצבא הגרמני, את רוב מפקדי הצבא בטענה כי ביצעו שגיאות ותפקודם כושל, אך הוא עצמו לא ביצע ולו שגיאה בודדת במהלך המלחמה. 
* עשרים סקרים שבוצעו באחרונה מצביעים על כך שאחוז התומכים במפלגת שינוי ירד בשיעור דרמטי, אך לטענת מנהיג המפלגה, יוסף לפיד ההצבעה תעלה בחדות ביום הבחירות. 

היקש עצל
היפרבולה היקשית

**היפרבולה היקשית** הוא כשל לוגי מסוג שגיאות דגימה, השייך לקבוצת כשלי היקש בו מגיעים למסקנה היקשית חזקה יותר מכפי שנתמך בממצאים. כשל זה עשוי ללבוש צורה של הכרזה מופרזת ביחס למשמעות הממצאים או ביחס למידת הוודאות במשמעותיותם, או סתם הפרזה בטבעה של התופעה הנצפית. 

הפרזות בהצגת חשיבות הממצאים נפוצה למדי במדע ובמיוחד בדיווח על ממצאים מדעיים בעיתונות הפופולרית ואצל כתבי מדע, לעיתים קרובות מתוך ניסיון להפוך את המאמר למעניין יותר עבור הציבור הרחב. ההנחה היא כי הציבור ישתעמם כאשר יוגדרו הדברים בסיוג הנאות, ולכן נוטים להסיר חלק מסיוגי הזהירות המדעית הנדרשת כאשר מציגים את הדברים בפניו.

## דוגמאות
* "בתי חולים רבים נאלצו להעלות את דרישות התשלום שלהם באחרונה. העלויות הרפואיות ממריאות בלי שליטה!". 
* "הממצאים המראים שצריכת אלכוהול מתונה יכולה להועיל ללב הופכים על פניהם את ההנחות שהיו לנו בעבר לגבי הנזקים הבריאותיים של שתייה".

## קישורים חיצוניים
* היפרבולה היקשית, באתר של ברוס תומפסון ממכללת פאלומר 
* היפרבולה, באתר RationalWiki 

קטגוריה:כשלים לוגיים
Windows Live Messenger

שמאל|ממוזער|200px|תמונת מסך של Windows Live Messenger 8.0
**Windows Live Messenger** (לשעבר **MSN Messenger** בתרגום מאנגלית: שליח) הייתה תוכנת מסרים מיידיים עבור חלונות מבית מיקרוסופט, שדרכה ניתן היה לנהל שיחות עם אדם אחר בעזרת האינטרנט.

בנוסף לשיחות הצ'אט, ניתן היה לבצע שיחות שמע עם מיקרופון ושיחות וידאו עם מצלמת אינטרנט. התוכנה אפשרה לשחק במשחקים כגון דמקה ואיקס עיגול, וכן לשלוח רגשונים, קריצות והודעות קול קצרות, לכתוב מסרים על ידי העכבר בלבד, לשוחח עם מספר אנשים בשיחות ועידה ולנהל אותן.

במסנג'ר, כמו גם במתחרותיה, יאהו מסנג'ר ו-AIM, ובניגוד ל-ICQ, זוהו המשתמשים על־פי כתובת דואר אלקטרוני, ולא על פי מספר סידורי.

הגרסה הראשונה יצאה ב-22 ביולי 1999. בנובמבר 2012 הודיעה חברת מיקרוסופט על כוונתה לסגור את התוכנה במרץ 2013, ולהחליפה בסקייפ שרכשה כשנה וחצי לפני כן. בפברואר 2013 הודיעה חברת מיקרוסופט שב-8 באפריל 2013 מסנג'ר ייחסם לכל המדינות פרט לסין (בה שירות הסקייפ חסום לאזרחים). התוכנה הופסקה סופית בסוף אוקטובר 2014.

## קישורים חיצוניים

* 
* 

## הערות שוליים

קטגוריה:MSN
קטגוריה:תוכנות מסרים מיידיים
קטגוריה:תוכנות VoIP
קטגוריה:תוכנות שהושקו ב-1999
שגיאות דיווחיות

**שגיאות דיווחיות** היא קבוצה של כשלים לוגיים שבהם יש כשלי רטרודוקציה. בכשלי רטרודוקציה אלו ההנחה המשנית (כלומר התוצאה, ההכרזה על עובדה נצפית כלשהי) כוזבת, אם בגלל תצפית לא מדויקת ואם בגלל פירוש שגוי שלה. אם ההנחה המשנית כוזבת, אנו נדרשים להסביר דבר שלא התרחש מעולם.

ישנם מספר כשלי של שגיאות דיווחיות: 
* דיווח יתר של העובדות
* דיווח חסר של העובדות

שגיאות דיווחיות
כלב הרים פירנאי

**כלב ההרים הפירנאי** הוא גזע של תת המין כלב הבית.

## היסטוריה של הגזע
כלב ההרים הפירנאי נמנה עם הגזעים העתיקים שהשתמרו עד ימינו. מקורו בחבל הבסקים בהרי הפירנאים, שם שימש רועה צאן ושומר. שרידים של פרטים מגזע זה שנמצאו משויכים לתקופת הברונזה (1000-1800 לפנה"ס).

מאז ימי הביניים מוצאים פסלים ותבליטים של כלבי הרים פירנאים. בכתבים מ-1407, מתואר השימוש בפירנאים ככלבי משמר ב"טירת לורדס". כלבים אלה היו מבוקשים מאוד על ידי אצילי צרפת בטירותיהם. ב- 1675 הכתיר אותם לואי ה-14, ככלבי החצר של מלכי צרפת. הם שמרו על הארמונות, הצטרפו לקרבות והעבירו ציוד והודעות דרך ההרים.

הגזע חודש במאמצים של  דרטצן עיתונאי פריזאי ב-1907, הוא נסע בחברת הרוזן הנרי דה בילנדט להרי הפירנאים, ושם איתרו כלבים בעלי תכונות ומאפיינים גנטיים טהורים של הגזע. והביאו אותם לבית גידול בפרברי פריז.

דרטצן נחשב כמי שהציל את הגזע הפירנאי מהכחדה, הטמעה ושכחה.
ב- 1923 נוסד בעיירה "טארבס" בפירנאים הצרפתים, מועדון כלבי ההרים הפירנאים הראשון, וב-1927, פורסם לראשונה התקן לגזע, שממנו נובעים התקנים המקובלים בעולם, בשינויים קלים, עד היום.

## מבנה כללי
עקב גודלו הרב, והדמיון שלו לכבשה (בגלל צבעו הלבן) משמש כלב זה בעיקר לרעיית צאן, אך מתפקד גם כשומר. גודלו העצום וכוחו עושה אותו לכלב הגנה ושמירה טוב.

## אופי
המועדונים בצרפת, בספרד ובמקומות נוספים באירופה בוחנים את הפירנאים לא רק במראה ומבנה, אלא גם במבחני אופי והתנהגות. הפירנאי מטבעו, הוא כלב הגנה ושמירה טוב.

מאות שנים של רעיית צאן ושמירה על העדרים מפני זאבים, דובים וטורפים אחרים, כשהוא נמצא בשטח לבדו ואחראי לשלום ה"להקה" שלו, בנו את אופיו המיוחד - חוש אחריות מפותח, אומץ לב, נאמנות ומסירות, שלווה וביטחון עצמי, יחד עם חשיבה עצמאית, יכולת לקבל החלטות לבד וסובלנות לבעלי חיים אחרים.

למרות היותו בעל אינסטינקט שמירה בריא,  הפירנאי איננו אגרסיבי, והוא בעל אופי נוח ורגוע. כלב הרים פירנאי, ישתמש רק במידת הכוח הנחוצה, ויגיב באיום רק כשיבחין בסימן ברור לכוונות רעות. גם אז, ישתמש קודם בהרתעה, בעזרת מראה מאיים ונביחות אזהרה, ורק בעת צורך אמיתי יפעל להבריח את הפולש, אבל לא ימשיך לרדוף אחריו או לפגוע בו ללא צורך או פקודה מפורשת.

## קישורים חיצוניים

* 

קטגוריה:הקבוצה השנייה של הפדרציה הבין-לאומית לכלבנות
קטגוריה:הקבוצה השישית של מועצת הכלבנות האוסטרלית הלאומית
קטגוריה:הקבוצה השלישית של מועדון הכלבים הקנדי
קטגוריה:כלבי רועים
שגיאות סיבתיות

**שגיאות סיבתיות** היא קבוצה של כשלים לוגיים שבהם יש כשלי רטרודוקציה. בכשלי רטרודוקציה אלו, ההנחה הראשית (כלומר, ה**כלל**, ההצהרה על סדירות סיבתית ידועה או משוערת) כוזבת ולכן הסדירות אינה קיימת בפועל. לכן, אם ההנחה הראשית אינה נכונה, הטיעון משתמש במנגנון סיבתי שאינו פועל במציאות (או לפחות לא סביר שיפעל). 

ישנם מספר כשלי "שגיאות סיבתיות": 

* הסבר תמוה
* השערה מנוגדת לעובדות
* כשל המהמר
* כשל המהמר ההפוך
* כשל הלוטו
* סיבה מורכבת
* סיבתיות לא משמעותית
* קבוצת כשלי נון קאוסה פרו קאוסה
**אפקט משולב (כשל הסיבה הבודדת)
**כיוון הפוך
**כשל רגרסיה
**פוסט הוק ארגו פרופטר הוק (מתאם אקראי)
**קום הוק ארגו פרופטר הוק (מתאם מצביע על סיבתיות)
**כשל הצלף הבודד

שגיאות סיבתיות
בול מסטיף

שמאל|ממוזער|250px|גורי בול-מסטיף
**בול מסטיף** שייך למשפחת הכלביים.

## היסטוריה של הגזע
מקורו של גזע זה אינו ברור, אך הדעה הרווחת היא, שהוא נוצר מהכלאה בין בולדוג אנגלי למסטיף אנגלי. כמו כן ישנו גם מסטיף נפוליטני. תכונותיו תומכות בדעה זו: באומץ ובנחישות הוא דומה לבולדוג ובעירנות ובנאמנות לרכוש בעליו כמוהו כמסטיף.

גזע הבול מסטיף פותח באנגליה. מפיתוח זה נוצר כלב חזק ומרשים, אשר אינו חושש להשתמש בכוחו בשעת הצורך. הודות לתכונתו זו שימש ככלב שמירה. הוא היה מתלווה לשומר הלילה באחוזה בסיוריו, במטרה למנוע מזרים לצוד באזור האחוזה, וכשהיה רואה ציד היה מתנפל עליו ומחזיק בו עד בוא השומר, בלי לפגוע בו. לכן כונה "שומר היער" או "כלבו של שומר הלילה".

## מבנה
הבול מסטיף הוא כלב גדול במשקלו ובגובהו, אך למרות גודלו הוא קל תנועה, חופשי מסרבול או מכבדות. רגליו שריריות וחזקות וגבו ישר וקצר.

פרוותו של הבול מסטיף קצרה וקשה וצבעיה חום, אדום או מנומר. על פניו מסכה שחורה, אוזניו קטנות ומקופלות ועיניו כהות או בצבע אגוז.

## קישורים חיצוניים

קטגוריה:ערכים שבהם תבנית בריטניקה אינה מתאימה
קטגוריה:הקבוצה השנייה של הפדרציה הבין-לאומית לכלבנות
קטגוריה:הקבוצה השישית של מועצת הכלבנות האוסטרלית הלאומית
קטגוריה:הקבוצה השלישית של מועדון הכלבים הקנדי
קטגוריה:גזעי כלבים
פוינטר גרמני קצר שיער

**פוינטר גרמני קצר השיער** הוא גזע כלבים השייך למשפחת הכלביים. הגזע פותח במאה ה-19 בגרמניה למטרת ציד. כלב רובה זה פותח על ידי הכלאה של גזע פוינטר גרמני קודם עם פוינטר אנגלי, ליצירת גזע אתלטי, צנום ונענה. יש המחשיבים אותו לורסטילי ביותר מבין כלבי הרובה. תבונתו וחיבתו הטבעית הופכים אותו לבן לוויה נפוץ לבעלים פעילים.

## מראה
הגזע צנום, בעל מראה אתלטי וחינני, אך עם זאת בעל עוצמה ורגליים אחוריות חזקות המאפשרות לו תנועה זריזה ופניות מהירות. אזניו הארוכות יחסית ממוקמות גבוה על ראשו. חוטמו הארוך, הרחב והחזק מאפשר לו להחזיר גם ציד כבד. צדודיתו צריכה להיות ישרה או מעט דמוית אף רומאי. על העיניים להיות בהירות ככל שניתן. עיניים כהות מהוות מגרעת. זנבו נקצץ בדרך כלל, אף כי הדבר אסור במדינות מסוימות.

## קישורים חיצוניים

קטגוריה:ערכים שבהם תבנית בריטניקה אינה מתאימה
קטגוריה:הקבוצה השביעית של הפדרציה הבין-לאומית לכלבנות
קטגוריה:הקבוצה השלישית של מועצת הכלבנות האוסטרלית הלאומית
קטגוריה:הקבוצה הראשונה של מועדון הכלבים הקנדי
קטגוריה:גזעי כלבים
כשל אי הכללה

**כשל אי הכללה** הוא כשל לוגי מסוג שגיאות דגימה, השייך לקבוצת כשלי היקש בו ממצאים העשויים לפגום במידה משמעותית בטיעון היקשי אינם נבחנים. הדרישה שכל המידע הרלוונטי ייכלל מכונה "עקרון כל הממצאים". כשל זה דומה מאוד לכשל עיסוי נתונים וגם לכשל הצלף הבודד, אך שונה מהם בכך שהנתון החסר אינו מושמט אלא אינו מובא מול כל הנתונים הרלוונטיים.

דוגמאות:

:* "מינוי המאמן החדש חולל מפנה בקבוצה, שעלתה על דרך הניצחונות עם שלושה ניצחונות בארבעת המשחקים האחרונים, כאשר היא סופגת רק ארבעה שערים" (אלא ששער למשחק היה ממוצע הספיגה של הקבוצה גם קודם לכן, ואילו הניצחונות הושגו נגד קבוצה אדישה ממרכז הטבלה ושתי קבוצות שירידתן מן הליגה היא עובדה מוגמרת).
:* "עוזי גר בבני ברק, ומאחר שרוב תושבי בני ברק מצביעים למפלגות החרדיות, סביר להניח שגם עוזי יצביע לאגודת ישראל" (אלא שעוזי הוא אתאיסט החי על קו התפר שבין בני ברק לרמת גן). 

אי הכללה
חור (דמות מקראית)

[250px|ממוזער|שמאל|פסל מאת [כריסטיאן דניאל ראוך אהרון וחור תומכים בזרועות משה בעת הקרב נגד עמלק ברפידים.]]

בתנ"ך, **חוּר** הוא בן שבט יהודה, המוזכר בין מנהיגי העם לאחר היציאה ממצרים.

## בתנ"ך
חור מוזכר בשני הקשרים בספר שמות. הוא מוזכר כמי שביחד עם אהרן תמך בידיו של משה במלחמת עמלק וכן כמי שהושאר על ידי משה ביחד עם אהרן בהנהגת העם, בעת עליית משה להר סיני: "והנה אהרן וחור עמכם מי בעל דברים יגש עליהם".

בספר דברי הימים כתוב:
:.

מקובל לזהות את חור זה עם חור המוזכר במלחמת עמלק, ובהתאם לכך חור היה בנם של כלב בן חצרון ואפרת, וסבו של בצלאל בן אורי, בונה המשכן. חור מופיע עוד פעמיים בתחילת ספר דברי הימים.

## זיהוי
המדרש מזהה את כלב בן חצרון עם כלב בן יפונה ואת אפרת עם מרים הנביאה, ובהתאם חור היה בנם של מרים הנביאה וכלב בן יפונה. מדרש זה מובא על ידי פירוש רש"י לתורה. לפי יוסף בן מתתיהו, חור היה בעלה של מרים, אחות משה.

## פרשנות
חור לא מוזכר בחטא העגל למרות שהוא מוזכר עם אהרן בעת שמשה עולה להר סיני. לפי המדרש חור נהרג כאשר סירב להכין לעם את עגל הזהב. לעומת זאת, היו שטענו שחור דווקא היה בראשי החוטאים של חטא העגל, ובעקבות זאת שמו נמחק מהתורה, בהתאם לפסוק: "מי אשר חטא לי אמחנו מספרי".

## ראו גם
* כלב בן יפונה וכלב בן חצרון

## קישורים חיצוניים

* 

## הערות שוליים

קטגוריה:נדודי בני ישראל במדבר: אישים
קליקסטוס הראשון

**קליקסטוס הראשון** (בלטינית: **callixtus I** או **callistus I**) היה אפיפיור בין השנים 217–222, בתקופת כהונתם של הקיסרים אלאגבאלוס ואלכסנדר סוורוס. מעט ידוע על מעשיו, אך מאחר שהוא האפיפיור המוקדם ביותר המצוין בלוח המרטירים (depositio martirum) ניתן להניח כי היה מרטיר באמת, ואין מדובר רק במסורת.

עיקר ידיעותינו אודות קליקסטוס שאובות מכתבי שניים מאויביו, טרטוליאנוס והיפוליטוס מרומא. לפי ה-philosophumena של היפוליטוס, ובהצלבה עם מחקריהם של דולינגר ודה רוסי, היה קליסטוס עבדו של קרפופורוס, נוצרי בחצר הקיסר. אדונו הפקיד בידיו סכומי כסף גדולים שקיבל כצדקה מנוצרים אחרים, ועם סכומים אלו הוא פתח בנק שבו סייע לאלמנות ויתומים. בנסיבות לא ברורות קליסטוס הפסיד את הכסף ונמלט על נפשו. קרפופורוס נסע אחריו לפורטוס, ושם עלה קליסטוס לספינה וכשראה שאדונו דולק אחריו קפץ לים, ככל הנראה כדי להימלט. הוא ניצל ונדון לעבודה בפיסטרינום (pistrinum)—מטחנת קמח ידנית שהטחינה באמצעותה נחשבה עבודת עבדים. כמה מנושי הבנק שאת כספו הפסיד ביקשו לשחררו כדי שישיב חלק מן הכסף, אך זמן קצר אחרי כן נעצר קליקסטוס שוב בעוון התפרעות בבית כנסת, ככל הנראה כאשר ניסה לגבות חובות מיהודים באלימות.

קליקסטוס נשלח למכרות בסרדיניה וזמן מה אחרי כן ביקשה מרקיה, פילגשו של הקיסר קומודוס להשיבו משם, יחד עם מרטירים נוצרים אחרים. קליקסטוס שב מן המכרות חולה ונשלח לאנטיום, שם קיבל משכורת חודשית באישורו של האפיפיור ויקטור הראשון. כאשר זפירינוס הפך לאפיפיור, נקרא קליקסטוס בחזרה והפך לאחראי על בית הקברות של הכנסייה בויה אפיה. אחוזת הקבר נקראת כיום "הקטקומבות של קליקסטוס הקדוש", מקום קבורתם של אפיפיורים רבים, והנכס הראשון שנרכש על ידי הכנסייה הקתולית. הקיסר יוליאנוס הכופר כתב על כך כי "הנוצרים זוכים לפופולריות רבה בשל מעשי הצדקה שלהם לזרים ודאגתם לקבורה ראויה למתיהם". בתפקידו כאחראי על המקום, קליקסטוס השפיע רבות על זפירינוס ואחר-כך הפך ליורשו.

כאפיפיור עורר קליקסטוס מחלוקת חריפה בכלל שחידש תקנה לפיה ניתן להעניק מחילה גם על חטאים חמורים, כאשר החוטא הביע חרטה וביצע כפרה על עוונותיו. טרטוליאנוס, אחד ממתנגדיו החריפים, התנגד ל"מחטף" הזכות להעניק מחילה על-ידי האפיפיור, וטען כי זכות זו מוענקת במפורש רק לפטרוס הקדוש (ad omnem ecclesiam Petri propinquam).

התנגדות עזה עוררה גם קביעתו של קליקסטוס כי אין לדון אדם על חטאים שביצע לפני טבילתו לאמונה וקבע כי לא בכל המקרים יש להדיח בישוף שביצע חטא שדינו מיתה. תקנה זו נועדה ככל הנראה כדי לאפשר לבישופים להינשא פעם שנייה ושלישית באמצעות ביטול החטא שבנישואים שלהם לפני המרתם לנצרות. היפוליטוס התנגד בחריפות לצעד זה גם משום שחלק מאותם בישופים גורשו על-ידו מהכנסייה.

ניתן רק לשער מה היו הסיבות שהניעו את קליקסטוס לפעולות אלו, אך הנחה סבירה היא כי הן היו קשורות למאבק על כוח וסמכות ברומא בינו לבין היפוליטוס האנטי אפיפיור. ההיתרים שהעניק לבישופים, כמו גם המשך ההיתר לנישואי הכמורה הנמוכה ולנישואים בין נשים ממעמד גבוה ועבדים או אנשים ממעמד נמוך, נועדו ככל הנראה כדי לגייס את הבישופים וגורמים מסוימים ברומא לצידו.

נטען כי קליקסטוס מת כמרטיר ב־14 באוקטובר 222. ייתכן והאירוע היה בזמן התקוממות עממית ברומא. לאגדה לפיה הושלך לבאר אין יסוד היסטורי.

## קישורים חיצוניים

* 
* 

קטגוריה:קדושים נוצרים
קטגוריה:אפיפיורים במאה ה-3
קטגוריה:נפטרים ב-223
בית כברות לחיות שעשועים

**בית כברות לחיות שעשועים** (באנגלית: **Pet Sematary**) הוא ספר אימה משנת 1983 מאת הסופר האמריקאי סטיבן קינג.

הספר עובד לשני סרטי קולנוע - הסרט הראשון יצא לאקרנים בשנת 1989 והסרט השני יצא לאקרנים בשנת 2019.

## עלילת הספר
משפחה קטנה - לואיס קריד, אשתו, רייצ'ל, שני ילדיו, אלי וגייג', וחתולה של אלי, צ'רץ, עוברת לגור בעיר בניו-אינגלנד (זירת התרחשות אופיינית לקינג). ג'וד קרנדול, שכנה של המשפחה עמו הם מתיידדים, מציג בפניהם את "בית כברות לחיות שעשועים" (טעות הכתיב המכוונת מעידה על כך שבית הקברות הוקם על ידי ילדים), שהוקם על אדמה אינדיאנית עתיקה, אפלה ומסתורית: מה שנקבר בה זמן קצר אחרי המוות, ישוב לחיים. עם זאת, למת-החי החדש תכונות רצחניות ואפלות, שלא היו לחי האהוב. חייו של לואיס מתקדמים מאסון לאסון, כשהכוח האפל שבבית הקברות מתמרן אותו שוב ושוב: תחילה מת חתול המשפחה ומושב לחיים, אחר כך נדרס בנו ועל אף כל אזהרותיו של ג'וד הוא משיבו לחיים. הוא הורג את היצור הרצחני שחזר, רק אחרי שזה רצח את אשתו ואת ג'וד. לבסוף הוא קובר את אשתו באותו מקום.
הספר מסתיים כשיד קרה מונחת על כתפו של לואיס, וקול נורא לוחש "יקירי....".

## עיבודים

ב-1989 עובד הספר לסרט "בית קברות לחיות", בבימויה של מארי למברט ובכיכובם של דייל מידקיף ודניס קרוסבי. זהו העיבוד הראשון לספר של קינג שנושא את שמו של האחרון בכותרתו. קינג עצמו כתב את התסריט לאחר שתוסכל מעיבודים קודמים לספריו. הסרט זכה לביקורות מעורבות ולהצלחה קופתית צנועה. נושאו של סרט זה הביא לכך שהקרנתו נאסרה בכמה מדינות.

בשנת 2019 יצא סרט נוסף בעל אותו השם בבימויים של קווין קולש ודניס וידמאייר, ובו מככבים ג'ייסון קלארק, איימי סימץ וג'ון לית'גו בתפקידים הראשיים. הסרט עלה לראשונה במהלך פסטיבל SXSW, והוא יצא לאקרנים בבכורה עולמית ב-5 באפריל 2019. בישראל הסרט יצא יום קודם לכן, ב-4 באפריל 2019.

## קישורים חיצוניים
* 

## ביאורים

קטגוריה:ספרי אימה
קטגוריה:ספרי סטיבן קינג
קטגוריה:ספרי 1983
קטגוריה:ספרים שעובדו לסרטים
פרוטוזואה

**פְּרוֹטוֹזוֹאָה** (**Protozoa**) היא קבוצה פרפילטית של חד-תאיים איקריוטיים (בעלי גרעין תא ואברונים) השייכים לממלכה פרוטיסטה.

הפרוטוזואות הן מיקרו-אורגניזמים חד-תאיים החיים בעיקר במים או בנוזלים מימיים והן מצויות בשפע בכל העולם. קיימים כמעט 30,000 מינים שונים של פרוטוזואות.

הפרוטוזואות נבדלות מהצמחים, בעלי החיים והפטריות בכך שהן חד תאיות ולא נכללות בממלכת החיידקים מכיוון שלעומתם הן בעלות תא איקריוטי המשוכלל מזה של החיידקים.

משמעות השם הלועזי proto (ראשון) ו-zoa (חיות) מרמז שזו הקבוצה בעלת היצורים ההטרוטרופים העתיקה ביותר שידועה, עם זאת, מקצתן קרובות יותר לצמחים ביכולתן לבצע פוטוסינתזה.

פרוטוזואות רבות הן פתוגנים, כלומר מחוללי מחלות, כגון: מלריה, טוקסופלזמוזיס, מחלת השינה ועוד.

הפרוטוזואות מועילות למיני בעלי חיים שונים, שם הן מהוות חלק מהמיקרוביוטה שבמערכת עיכול. הפרוטוזואות מעכלות כמויות תאית גדולות ואף מביאות תועלת לאדם במפעלי טיהור שפכים שם הן מסייעות לסילוק חיידקים.

כיאה לקבוצה המייצגת את פסגת האבולוציה החד-תאית קיים מגוון רחב ושונוּת עצומה בין הפרוטוזואות הן בצורה, בגודל, ביכולות התנועה ואופי הרבייה.

## מבנה ותנועה
קיימים סוגים שונים של פרוטוזואות בצורות שונות ובגדלים שונים – כמה מהן נעות בחופשיות, חלקן כמעט אינן נעות ואחרות חיות כטפילים בגוף בעלי-חיים. רובן בגודל מיקרוסקופי ומקצתן גדולות די הצורך להיראות לעין האדם (כגון השוֹפרִית, המגיעה עד לאורך 2 מ"מ). חלקן ריסניות (בעלות "שערות" זעירות) בעזרתן הן נצמדות לסלע או לאצה אבל גם מסוגלות לשחות באופן חופשי בעזרת ריסיה המרובים, לחלקן יש "פה" ו"ושט" מוגדרים שבאמצעותם הן בולעות בשלמות חיידקים ופרוטוזואות אחרות. קיימות גם פרוטוזואות "יונקות" בעלות מעין "מחושים" שבאמצעותם הן מוצצות את תכולת התאים שהן טורפות. האמבה – פרוטוזואה המוכרת היטב – משנה את צורתה ללא הרף. היא נעה באמצעות דמויי גפיים שהיא משרבבת מתוך גופה. היא שולחת דמוי-גף ומזרימה לתוכו ציטופלזמה כך שהוא הולך וגדל, עד שכל הציטופלזמה עוברת אליו והאמבה כולה נעה. דמוי-הגף משמש אותה גם לאכילה: הוא נשלח לעבר גרגר מזון ומקיף אותו, עד שהוא נעטף בחלל מזון מוקף קרום. לחלל נכנסים אנזימי עיכול המפרקים את המזון, תוך שהחלל הולך ומתכווץ בהדרגה.

לפרוטוזואות, בניגוד לצמחים, אין דופן תא נוקשה. לכן ניתן לראות כי פרוטוזואות מסוימות מפתחות להן הגנה מיוחדת. לדוגמה – הפרוטוזואה עינן וקרובותיה עטופות בשכבה דקה של לוחיות חלבון גמישות מתחת לפני השטח של הציטופלזמה. כמה מיני קרנוניות ואמבות יוצרות לעצמן שכבת הגנה חיצונית בצורת מעטה של גרגרי חול המודבקים לדופן בחומר אורגני. הצמנטלה משתמשת בשרידיהן של פרוטוזואות אחרות כדי להרכיב "קונכייה" המשמשת להגנה. חלקים גדולים מקרקעית האוקיינוס מרופדים בקונכיות של יצורים אלו והופכים ברבות הימים לאבן גיר.

אף על פי שרוב הפרוטוזואות אינן יכולות לחיות מחוץ למים, לרבות מהן היכולת לעבור עונות של יובש בתוך מעטה שהן יוצרות לעצמן ובתוכו הן עוברות למצב של תרדמת.

## רבייה
רוב הפרוטוזואות מתרבות בדרך אל-זוויגית בחלוקה פשוטה לשני תאים או יותר. אצל חלקן קיימת רבייה מעין-זוויגית בתהליך בו שני תאים מתמזגים לתא גדול יותר המתחלק אחר כך לכמה תאים קטנים.

## קישורים חיצוניים

* 
* 

קטגוריה:פרוטיסטים שתוארו ב-1818
קטגוריה:טקסונים שתוארו בידי גאורג אוגוסט גולדפוס
עיני הדרקון

**עיני הדרקון** הוא שמו של ספר פנטזיה פרי עטו של סטיבן קינג, שיצא לאור בשנת 1984, הנאמן לכללי סוגת המעשייה.

## עלילה
העלילה עוסקת בבית מלוכה של ארץ נשכחת בשם דליין, בה שולט המלך רולנד הזקן ולצידו הקוסם והיועץ האפל פלאג. בתחילת הסיפור הוא מחפש אישה שתמצא חן בעיניו ומוצא נערה בת 17 ושמה סשה. היא מוצאת חן בעיניו, והשניים מתחתנים. לסשה נולדים שני ילדים: הבן הבכור פיטר (הדומה לאמו ויהיה מוכשר בדברים רבים בעתיד) והבן הצעיר תומאס (בעל חשיבה איטית, אך עם חוש כיוון והתמצאות טובים מאוד, וכן שליטה טבעית בחץ וקשת, בדומה לאביו) אך סשה מתה לאחר שילדה את תומאס, בנה הצעיר. המלך והממלכה כולה מתאבלים רבות מכיוון שהייתה מלכה טובה מאוד אדיבה וחביבה לכל תושבי דליין. הסיפור מלווה את החיים במשפחת המלוכה. בעוד פיטר אינטליגנט, תלמיד מצטיין ורב כישורים, תומאס הוא בעל אינטליגנציה מועטה ותמיד קינא בפיטר על היותו נאהב ומוכשר. עד שיום אחד כשהיה בן 16, נשלח פיטר למשפט על פשע איום ונורא שהרעיד את הממלכה. לאחר שנמצא אשם הוא מובל לכלא בראש כיכר המחט (הכיכר המרכזית בה נערכים טקסי ההמלכה) שם הוא אמור לבלות את שארית חייו. בזמן כליאתו, פלאג נוטל במרמה את השלטון לידיו. בהמשך הספר מתואר מסעו של יורש-העצר החוקי אל הכתר. דמות קוסם המלך היא דמות בעלת כוחות על טבעיים אשר גילה בן למעלה מ-500 שנה. קוסם המלך הופיע בממלכה פעמים רבות בעבר, נוטל כל פעם דמות אחרת וממיט חורבן ואומללות באשר הוא מופיע.

קוסם המלך נקרא כאן פלאג, דמות חוזרת בספריו של סטיבן קינג (הדמות ה"רעה" הראשית בספר 'העמדה', דמות שלילית בסדרת 'המגדל האפל' ועוד).

## קישורים חיצוניים
* 

קטגוריה:ספרי סטיבן קינג
קטגוריה:ספרי פנטזיה
קטגוריה:ספרי הוצאת מודן
ארדשיר הראשון

שמאל|ממוזער|250px|מטבע כסף עם דיוקנו של ארדשיר
[שמאל|ממוזער|250px|המלך ארדשיר הראשון עומד לפני [אהורה מזדא ישות אלוהית המכתירה אותו. תחריט בנקש-י רוסתם.]]
**ארדשיר הראשון** (בפרסית אמצעית: 50px, בפרסית חדשה: **اردشیر بابکان**) היה מדינאי פרסי בן המאה ה-3 לספירה. הוא מייסד האימפריה הסאסאנית.
## חייו
הוא נולד בדרום פרס לפאפאכ, ובהיותו מבוגר במקצת, החל בגיבוש דעות פוליטיות שונות, עד שלבסוף הוא התמרד, ניצח את ארטבן הרביעי  והכריז על עצמו כמושל באזורו. מעט זמן לאחר מכן, הוא השתלט על שאר פרס, הכריז על עצמו כמושל על כולה, ובשנת 226 לספירה ייסד את מלכות פרס החדשה. באותה שנה הוכתר בתואר "מלך מלכי אירן".

כדי לקחת את המלוכה לידיו, נאלץ ארדשיר להילחם בשני אחיו, עד שלבסוף, לאחר קרבות רבים, הצליח לחסל את צבאותיהם של אחיו, שהתאחדו נגדו בכוח משותף. לאחר מות אחיו, היה ארדשיר לשליט היחידי של פרס משושלת הסאסאנידים . ארדשיר חיזק את ממלכתו ואת מעמדו על ידי האצילים, שלמרות הכול לא הצליחו לאסוף כוח רב, והיו כפופים וכנועים לשליטתו.

למרות ההצלחה במלחמה נגד הפרתים ויסוד ממלכה חדשה, ארדשיר לא הצליח לכבוש את מסופוטמיה מידי הרומאים, ששלטו ברוב האזור באותה עת, ורק בימי בנו שאפור הראשון תצליח הממלכה לצמצם את שטחי הרומאים לסוריה.

ארדשיר שינה את שיטת האי-ריכוז הפיאודלי (שיטת הדצנטרליזציה הפיאודלית, שהייתה קיימת בפרס, אך הונהגה לראשונה אצל הפרתים), והנהיג שיטת ריכוז ופיקוח לשלטון הפרסי על הארצות והערים העצמאיות שבתחומה של פרס.  

## ראו גם

* ספר המעשים של ארדשיר

## קישורים חיצוניים

* 
* 
* 

קטגוריה:מלכי פרס
קטגוריה:האימפריה הסאסאנית
דמוגרפיה של ברית המועצות

ממוזער|גידול האוכלוסייה בברית המועצות
**[[ברית המועצות]]** הייתה אחת מהמדינות המגוונות ביותר, דמוגרפית ואתנית, בין היתר הודות לשטחה העצום.

במפקד האוכלוסין בשנת 1989 נמנו במדינה 285,742,511 אזרחים, כאשר כ-50.8% מהם רוסים, 17.3% בני עמים טורקיים (אוזבקים, טטרים, טורקמנים ורבים אחרים), 15.7% אוקראינים, 3.5% בלארוסים, ועוד; יותר מ-100 עמים שונים חיו בה. ברית המועצות הייתה כה גדולה, שגם לאחר התפרקותה עדיין הייתה רוסיה המדינה הגדולה בעולם, וכן נותרה מגוונת למדי מבחינה אתנית.

האימפריה רבת הלאומים אותה ירשו הבולשביקים נוצרה במשך התפשטות צארית של קרוב לארבע מאות שנה. באימפריה הצארית נכללו עמים שונים שנכבשו ולעיתים הוגלו ממקום למקום. הרוסים חולקים מכנה משותף קטן עם העמים שאינם סלבים מבחינה לשונית, תרבותית ודתית, ולכן חיכוכים התקיימו בינם לבין עמים אחרים ברוסיה הצארית, ובין העמים הלא-רוסיים לבין עצמם.

במשך שנות קיומה של ברית המועצות גרסו מנהיגיה כי המתחים הלאומיים אינם קיימים בה יותר, וכי ברית המועצות היא משפחת עמים החיים בהרמוניה להגשמת מטרה משותפת. תמונה זו התנפצה עם התסיסה הלאומית שהחלה בשנות השמונים והוכיחה כי שלטון הקומוניזם נכשל בניסיונו להכחיד את המסורות והדתות המקומיות באמצעות ה"רוסיפיקציה" הכפויה אותה הנהיג. גורבצ'וב נוכח לדעת כי עליו למצוא דרכים אחרות פרט לכוח כדי לשמור על שלמותה של ברית המועצות.

מפקד אוכלוסין אחרון נערך בשנת 1989. השוואת נתונים עם המפקד הקודם שנערך בשנת 1979 מראה שברוב הרפובליקות הורגש גידול מתון של אוכלוסייה, אך ברפובליקות המוסלמיות במרכז אסיה האוכלוסייה גדלה בכ-30 - 40%.

הממשל פעל להגדלת הילודה. בשנת 1944 החלו להעניק עיטור אם גיבורה לאימהות שהולידו 10 ילדים. עד להתפרקות ברית המועצות עיטור זה הוענק ל-430 אלף נשים.

## דת
בברית המועצות הופרדה הדת (הכנסייה) מהמדינה בהחלטת מועצת הקומיסרים העממים בשנת 1918. לא היו מספרים רשמיים על מספרי מאמיני הדתות השונות בברית המועצות עד 1989, שכן הקומוניזם שלל את הדת בבסיסו ואזרחים רבים היו אתאיסטים מוצהרים, שאף על קברם חקקו את סמל הכוכב הסובייטי.

על פי הערכות לא רשמיות, כשליש מאזרחי ברית המועצות הזדהו עם דת כלשהי. רוב הנוצרים השתייכו לכנסייה האורתודוקסית, ומיעוטם לקתולית, לבפטיסטית ולכנסיות פרוטסטנטיות אחרות. רוב מאמיני האסלאם ברפובליקות האסיאתיות היו סונים. 

יהדות ברית המועצות מנתה למעלה משלושה מיליונים בשנת 1939, אך נפגעה קשות בשואה (ראו גם: באבי יאר) ומספר היהודים קטן בה גם כתוצאה מהתבוללות. החל משנות ה-70 החלה עלית יהודים וכמו כן מספר לא מבוטל של יהודים עזב את המדינה לטובת ארצות הברית, קנדה, אוסטרליה וכו'.

## ראו גם
* סובייטים

## קישורים חיצוניים

*
ברית המועצות
קטגוריה:ברית המועצות
מקדה

שמאל|ממוזער|250px
**מַקֵּדָה** הייתה עיר כנענית ולאחר מכן ישראלית בשפלת יהודה בתקופת המקרא. היא נזכרת במקרא ובכתובות עבריות מן התקופה. כל מופעיה במקרא בספר יהושע.

שמה נזכר בסיפור מלחמת יהושע בברית הדרומית של ערי הממלכה הכנעניות, בתיאור המרדף אחר צבאות הברית הנסים, בתיאור חיסול מלכי הברית שהסתתרו במערה שנמצאה במקדה. היא נזכרה לראשונה בתיאור מסע הכיבוש שבא לאחר מכן. וגם ברשימה המסכמת של כיבושי יהושע. לאחר מכן, מופיעה מקדה ברשימת ערי נחלת שבט יהודה.

שמה נזכר גם בשתי כתובות עבריות מתקופת המקרא במסמך מנהלי-כלכלי שנרשם על אוסטרקון שנקנה בשוק, אך נמצא ככל הנראה בחורבת אלכום. ואדם בשם "מכי בן הצליהו ממקדה" נזכר באוסטרקון - חרס אחיקם מסוף תקופת בית ראשון, שנמצא בחורבת עוזה.

שמה מופיע בצורה "מנקדה" באוסטרקונים אדומיים מתקופת המלך הפרסי ארתחששתא השני.

אוסביוס מקיסריה (המאה ה-4) זיהה את מקדה "ח' מילין מבית גוברין מזרחה". גם פרוקופיוס (המאה ה-6) מציין את המיקום הזה. אולם אוסביוס אינו מסכים עם המידע המקראי בנוגע למיקום. נראה כי הוא ממקם את מקדה מדרום-מזרח, בחורבת בית מקדום. יש הסבורים שיש לקרוא בטקסט "מצפון". תל א-צאפי נמצא מצפון-מערב במרחק זה, וייתכן שהוא מקדה העתיקה.

מכל הידיעות הללו עולה כי יש לזהות את מקדה כישוב בשפלת יהודה. לפי התיאורים הצבאיים במקרא היא צריכה להיות דרומית לעזקה וצפונית ללכיש. בתחום זה היא צריכה להיות קרובה יותר ללכיש, שכן ברשימת ערי נחלת יהודה היא מופיעה בקבוצה אחת עמה.

במאה ה-20 הוצע לזהות אותה באתרים שונים באזור:
*חורבת בית מקדום
*חורבת אל-ח'יישום
*חורבת אלכום
*תל בורנה
*תל גודד

השם מקדה גזור כנראה מן השורש נק"ד הקשור ברעייה ופירושו קרוב כנראה ל'מקום מרעה'.

## הערות שוליים

קטגוריה:יישובי המקרא
קטגוריה:נחלת שבט יהודה
קטגוריה:יישובים עתיקים בשפלת יהודה
חורבת בית מקדום

**חורבת בית מקדום** היא אתר ארכאולוגי, הממוקם בכפר אל-כום שב. אשר חלק מחוקרי התנ"ך מזהים אותה עם העיר המקראית מקדה.

חורבת בית מקדום השוכנת ממזרח לאמציה, כוללת בתוכה כמה ממצאים ארכאולוגיים, בהם: בורות, אבני גוויל ומערות כוכים (בחלקם מצויים קברים מימי בית שני). לפי שרידי המבנים והחרסים שנמצאו בחורבת בית מקדום, הסיקו הארכאולוגים שהמקום היה מיושב גם בתקופת הברזל, בתקופה הביזנטית ובימי הביניים.

אוסביוס מקיסריה (המאה ה-4) זיהה את מקדה "ח' מילין מבית גוברין מזרחה". גם פרוקופיוס (המאה ה-6) מציין את המיקום הזה. אולם אוסביוס אינו מסכים עם המידע המקראי בנוגע למיקום, ונראה כי הוא ממקם את מקדה מדרום-מזרח, בחורבת בית מקדום.

## ראו גם
* חורבת אל כום

## הערות שוליים

קטגוריה:אתרי המקרא
קטגוריה:שפלת יהודה: אתרים ארכאולוגיים
קטגוריה:שקף
יושקה פישר

שמאל|ממוזער|200px|יושקה פישר, 2014
**יוזף (יושקה) מרטין פישר** (בגרמנית: **Joseph Martin (Joschka) Fischer**, ; נולד ב-12 באפריל 1948) הוא פוליטיקאי גרמני, שכיהן כשר החוץ של גרמניה וכסגן הקנצלר בין השנים 1998–2005.

## חייו
פישר נולד בעיר גראברון בגרמניה. משפחתו גרה כמה עשורים בהונגריה אך עזבה מיד לאחר מלחמת העולם השנייה כאשר ברית המועצות כבשה אותה מידי הנאצים. פישר עזב את הלימודים ב-1965 ועבד כשנה כצלם. ב-1967 היה פעיל בהתאגדות סטודנטים גרמנית ומצא עבודה בחברת המכוניות "אופל". הוא פוטר מעבודה זו לאחר כמה הפגנות שנערכו על-ידו, ביניהן אחת שנערכה ב־1973 ובמהלכה הכה שוטר. בשנים 1976 עד 1981 עבד כנהג מונית ואחר-כך עבד בספריית קרל מרקס בעיר פרנקפורט.

לפישר יש תואר כבוד מטעם אוניברסיטת חיפה. גרוש ארבע פעמים, הוא נישא בחמישית ב-2005.

## קריירה פוליטית
בשנים 1983 עד 1985 היה חבר הפרלמנט הגרמני מטעם מפלגת הירוקים הגרמנית ואף מונה לתפקיד השר לאיכות הסביבה במדינת הסה. הוא מונה שוב לתפקיד בשנת 1991 וכיהן בו עד 1994, אז שוב נבחר לתפקיד חבר פרלמנט.

בשנת 1998 הוביל את מפלגת הירוקים בבחירות ומונה על ידי קנצלר גרמניה גרהרד שרדר לתפקיד ממלא מקום ראש הממשלה ושר החוץ של גרמניה. זהו התפקיד הבכיר ביותר אליו הגיע פוליטיקאי ממפלגת הירוקים בגרמניה. אף ברוב מדינות העולם האחרות לא הגיעו פוליטיקאים ירוקים לתפקידים כה בכירים.

בבחירות שנערכו ב-2002 הוביל את מפלגתו לניצחון סוחף; שרדר נדרש לקולות הירוקים על-מנת להקים קואליציה. בבחירות שנערכו בספטמבר 2005 צמצמה מפלגת הירוקים את כוחה והפכה למפלגה הקטנה ביותר בפרלמנט הגרמני ופישר פרש מפעילות פוליטית. ב-27 ביוני 2006 הודיע פישר על פרישתו הסופית מהמפלגה ומהחיים הפוליטיים ועל כוונתו להפוך, החל מסתיו 2006, לפרופסור אורח באוניברסיטת פרינסטון.

## לקריאה נוספת
*פול ברמן, **כוח והאידיאליסטים: מנהיגי מרד הסטודנטים בשלטון**, ירושלים, הוצאת שלם, 2008

*Paul Hockenos, Joschka Fischer and the Making of the Berlin Republic : An Alternative History of Postwar Germany, Oxford University Press, 2007 


## קישורים חיצוניים

*  – על מלחמת לבנון השנייה
* 
* 

קטגוריה:פוליטיקאים גרמנים
קטגוריה:סגל אוניברסיטת פרינסטון
קטגוריה:שרי החוץ של גרמניה
קטגוריה:חברי הבונדסטאג
קטגוריה:זוכי מדליית ליאו בק
קטגוריה:גרמנים שהופיעו ברשימת טיים 100
קטגוריה:גרמנים שנולדו ב-1948
כוכב השחר (נשק)

ממוזער|כוכב השחר במרכז התמונה, משני צדיו אלות עם חודים.
ממוזער|שמאל|מורג עם כדור משונן בסגנון "כוכב השחר"
**כוכב השחר**  הוא כלי נשק אירופאי מתקופת ימי הביניים, העשוי ממוט אחיזה אליו מחובר כדור מתכת משונן. כלי הנשק כונה גם "מתז המים הקדוש".

לנשק זה גדלים שונים ואורכי ידיות שונים בהתאם לשימוש שנעשה בו (עבור חיל רגלים - ידית מאורכת, ועבור פרשים - ידית מקוצרת), הוא מאוד כבד ותפעולו מתבסס על מכות חזקות ואיטיות (הנפות מלאות). זהו נשק איטי ומגושם ובדרך כלל לא היה קטלני יותר מחרב או אלה. יתרונו הגדול עליהם היה שקשה לחסום אותו, בעיקר בשל משקל הכדור.

כלי הנשק נכנס לשימוש באירופה לקראת סוף המאה ה-13. הוא לא היה בשימוש נרחב בקרב מעמד האבירים, שהעדיפו את החרב על פניו, אך שימש אנשי דת ואנשי מיליציה אשר חיברו מסמרים לאלתם, מאחר שהיה זול בהרבה מהחרב.

כוכב השחר נגזר מאחד מכינויי השטן בנצרות, לוציפר כוכב השחר. הוא קיבל כינוי זה גם בגלל צורתו וגם בגלל שימושו על ידי נזירים.

המונח "כוכב השחר" עשוי לשמש לעיתים גם לתיאור אלה שבראשה מורכבת שרשרת המחוברת לכדור מתכת משונן או שלשלת לה מחובר כדור מתכת משונן (ללא מוט), אך המינוח הנכון לכלי נשק זה הוא מורג וזאת, עקב דמיונו לכלי החקלאי מורג.

## לקריאה נוספת

## קישורים חיצוניים

קטגוריה:נשקי מוט
פטיש קרב

ממוזער|200px|פטיש מלחמה הודי-פרסי 
**פטיש קרב**, **פטיש מלחמה** או **מקבת** הוא כלי גדול וכבד, הדומה לפטיש עבודה ולמכוש ונועד בעיקר לניפוץ עצמות מבעד לשריון היריב. פטיש הקרב היה יעיל במיוחד כאשר היריב היה עטוי שריון לוחות. 

פטיש הקרב מורכב ממוט או ידית ארוכה שבראשה נמצא ראש מתכתי דו-ראשי דמוי מכוש, אשר צדו האחד קהה, כפטיש עבודה, ומיועד בעיקר להנחתת מהלומות חזקות. צידו השני חד כמכוש ונועד לחדור את שריון היריב ולפוצעו. בניגוד לתיאור הפופולרי בסרטי הפנטזיה של פטיש גדול וכבד, הראש הנפוץ היה בעל ממדים צנועים יותר (ראה תמונה).


File:War hammer2.jpg
File:Hammers Luzern (137936376).jpg


פטיש המלחמה היה נפוץ במיוחד בימי הביניים המאוחרים, המאה ה-14, המאה ה-15 והרנסאנס, בייחוד בגרסה דו-ידנית עם מוט ארוך, כנשק שנועד להתמודד מול אבירים משוריינים בכבדות ומול פרשים בעלי שריון לוחות. בזכות ידית ההנפה הארוכה היו פטישי המלחמה יכולים  לגרום לפציעות ומכות קשות לאבירים המשוריינים גם בלי לחדור את השריון (פציעות יבשות ומכות הלם). המקור החד שימש לתפיסת והפלת פרשים מסתערים; במכה חזקה יכול היה הפטיש אף לחדור דרך השריון. פטיש המלחמה שימש גם כדי לפגוע ברגלי הסוסים ובכך להפיל פרש רכוב מסוסו.

רוב פטישי הקרב הם דו ידניים אך יש גם פטישי מלחמה קטנים וחד ידניים. פטישי מלחמה חד-ידניים היו נפוצים בעיקר בקרב פרשים שהשתמשו בפטיש להנחית מכות חזקות על חיל הרגלים בעת שדהרו בתוך שורותיהם. בפטישי קרב נעשה שימוש גם על ידי איכרים ופועלים כנשק מאולתר בעת הצורך. כך נתנו פטישי הקרב את שמם ל"מרד הפטישאים" של 1382 בפריז.

פטיש קרב הוא כלי נשק חביב במשחקי וסרטי הפנטזיה, בייחוד פטיש קרב שמושפע מתיאור מיולניר, פטיש הקרב של אל הרעם הנורדי ת'ור.

לפי אחת הדעות, כינויו של יהודה המכבי נובע מהמילה "מקבת".


File:Composite field armor, Giovanni da Caravalle, north Italy and possibly Flemish, 1440-1505 - Higgins Armory Museum - DSC05647.JPG|שריון לוחות גותי לרגלי, ופטיש קרב ארוך לצידו
File:Inventory and survey of the armouries of the Tower of London (1916) (14586274008).jpg|שריון לוחות לפרש ולסוס, חמוש בפטיש קרב לפרשים
File:Ryttarhammare, Tyskland ca 1550-1625, jordfynd - Livrustkammaren - 460.tif|פטיש קרב מהמאה ה-16


## ראו גם
* גרזן-חנית (Pollaxe)
* גרזן
* קורנס
* נשק מוט

## קישורים חיצוניים

קטגוריה:נשקי מוט
קטגוריה:נשק קר
קרב
קלוד מאקללה

**קלוד מאקללה סינדה** (צרפתית: **Claude Makélélé Sinda**; נולד ב-18 בפברואר 1973 בזאיר) הוא כדורגלן עבר צרפתי ששיחק בעמדת הקשר ומאמן כדורגל בהווה.

## קריירת מועדונים
עד גיל 4 גדל אצל סבתו בזמן שאחיו אנדרה ג'וזף שיחק בבלגיה. בגיל 5 משפחתו הגיעה לצרפת והוא התחיל לשחק בבוסי סנט אנטואן ולאחר מכן במלאן עם השחקן ליליאן תוראם.

בשנת 1990 התחיל לשחק כדורגל מקצועני עם חתימתו בברסט.

בסוף השנה המועדון פשט רגל וירד לליגה השלישית. לכן מאקללה עבר לשחק בנאנט. את הופעת הבכורה שלו בנאנט ערך ב-1 באוגוסט 1992 במשחק שהסתיים בתוצאה 0-0. בשנת 1995 זכה עם הקבוצה באליפות צרפת, בה היה בורג חשוב במרכז המגרש.

ב-1997 חתם באולימפיק מרסיי. הוא שיחק שם עונה אחת.

בסוף העונה עבר מאקללה לסלטה ויגו. בסלטה ויגו שיחק במשך שנתיים והיה משחקני הקישור הבולטים בליגה הספרדית.

ב-2000 חתם בריאל מדריד. הוא זכה עם הקבוצה בליגת האלופות ופעמיים באליפות ספרד.

ב-2003, לאחר מחלוקת בנוגע למשכורתו בקבוצה, עבר מאקללה לצ'לסי. חשיבותו של מאקללה הוכרה על ידי מאמן צ'לסי, ז'וזה מוריניו, שאמר שהוא שחקן השנה של צ'לסי לעונת , עונה בה צ'לסי זכתה באליפות. מאקללה לקח את הפנדל במשחק האליפות של צ'לסי מול צ'רלטון, שאותו החמיץ, אבל לקח את הכדור החוזר וכבש את שערו הראשון ב-94 משחקים במדים הכחולים.

בשנת 2008 עבר מאקללה לפריז סן-ז'רמן.

בשנת 2011 פרש ממשחק פעיל.

## קריירה בינלאומית
אף על פי שנולד בקונגו, שיחק מאקללה בנבחרת צרפת.

לאחר זכייתו באליפות צרפת עם נאנט, הוא זומן לראשונה לנבחרת. הוא ערך את הבכורה שלו ב-22 ביולי 1995 נגד נורווגיה, במשחק שהסתיים בתיקו 0-0.

מאקללה השתתף עם הנבחרת במונדיאל 2002, ביורו 2004 וביורו 2008. לאחר הדחת הנבחרת בשלב הבתים של יורו 2008, פרש מאקללה מהנבחרת יחד עם ליליאן תוראם ווילי סניול.

## קריירת אימון
ביולי 2011 הפך מאקללה לעוזר המאמן של פריז סן-ז'רמן.

ב-24 במאי 2014 חתם לראשונה כמאמן ראשי, בבסטיה מליגת העל הצרפתית. מאקללה סיים את תפקידו בקבוצה לאחר כחצי שנה.

בינואר 2016 מאקללה מונה למנהל המקצועי של בסטיה. שנה לאחר מכן, מונה לעוזר מאמן בסוונסי סיטי מהפרמייר ליג.

בנובמבר 2017 מונה למאמנה של אויפן מליגת העל הבלגית. ב-2 באוגוסט 2019 החליט לעזוב את המועדון ועבר לשמש כמאמן ויועץ טכני במחלקות הנוער של צ'לסי.

ב-2024 מונה למאמנה של אסטרס טריפוליס מליגת העל היוונית.

## חיים אישיים
באביב 2004 הכיר את הדוגמנית-שחקנית נעמי לנואה, וכעבור שנה נולד ילדם הראשון.

## קישורים חיצוניים

## הערות שוליים

קטגוריה:קשרי כדורגל צרפתים
קטגוריה:כדורגלנים צרפתים
קטגוריה:כדורגלני נאנט
קטגוריה:כדורגלני אולימפיק מרסיי
קטגוריה:כדורגלני סלטה ויגו
קטגוריה:כדורגלני ריאל מדריד
קטגוריה:כדורגלני צ'לסי
קטגוריה:כדורגלני פריז סן-ז'רמן
קטגוריה:קינשאסה: כדורגלנים
קטגוריה:מאמני כדורגל צרפתים
קטגוריה:כדורגלנים באולימפיאדת אטלנטה (1996)
קטגוריה:כדורגלני מונדיאל 2002
קטגוריה:כדורגלני יורו 2004
קטגוריה:כדורגלני מונדיאל 2006
קטגוריה:כדורגלני יורו 2008
קטגוריה:ספורטאים צרפתים בספרד
קטגוריה:צרפתים שמוצאם מהרפובליקה הדמוקרטית של קונגו
קטגוריה:צרפתים שנולדו ב-1973